C 100/110
HR
Službeni list Europske unije
16.3.2023.
3.15 Uredi za upravljanje imovinom bit će specijalizirana tijela osnovana ili imenovana u svakoj državi članici kako bi se osiguralo učinkovito upravljanje zamrznutom i oduzetom imovinom te kako bi ona surađivala s drugim nadležnim tijelima odgovornima za praćenje, identifikaciju, zamrzavanje, oduzimanje i upravljanje na nacionalnoj razini ili u prekograničnim slučajevima.
Prijedlog direktive precizniji je u utvrđivanju uloga i zadaća ureda i državama članicama pruža više jasnoće u definiranju njihove infrastrukture za povrat imovine.
3.16 Raspolaganje imovinom ili povrat u prekograničnim postupcima trebali bi podlijegati sporazumima o zajedničkoj imovini koje trebaju potpisati relevantne države članice.
Nacionalni sustavi mogu se znatno razlikovati u pogledu vrste tijela i postupaka koji su potrebni za sklapanje takvih sporazuma.
Prijedlog direktive ne sadržava posebne odredbe u tom području.
Stoga bi uredima za oduzimanje imovinske koristi i upravljanje imovinom trebalo izričito dodijeliti odgovarajuće nadležnosti u tom pogledu.
3.17 Suradnja s trećim zemljama posebno je važna jer organizirani kriminal postoji i izvan EU-a i znatan je rizik za unutarnju sigurnost EU-a.
Budući da organizirani kriminal ima sve jaču međunarodnu i digitalnu komponentu i da su njegovi akteri sve više međusobno povezani, važno je osigurati da tijela u trećim zemljama mogu surađivati s kolegama u državama članicama.
Za daljnju provedbu Prijedloga direktive trebalo bi razmotriti razne instrumente pomoći i potpore.
3.18 Instrumenti za savjetovanje kojima se Komisija služila prije donošenja Prijedloga direktive uključivi su i prilagođeni raznim dionicima u pogledu trajanja i metoda, posebno relevantnim tijelima, stručnjacima, poslovnim organizacijama, organizacijama civilnog društva i široj javnosti.
EGSO prepoznaje napore Komisije da stavi na raspolaganje pouzdane podatke i informacije o trenutačnom stanju i napretku država članica i EU-a u cjelini u području povrata nezakonito stečene imovine.
Očekuje se da će se slični napori poduzeti u fazi prenošenja Direktive u nacionalno zakonodavstvo i u fazi evaluacije njezine provedbe.
Bruxelles, 14. prosinca 2022.
Predsjednica Europskog gospodarskog i socijalnog odbora Christa SCHWENG